Սուրբ Աստվածածին եկեղեցի (Բուրջ Համուդ)

**Սուրբ Աստվածածին եկեղեցի, Բուրջ Համուդ** քաղաքում գտնվող կրոնական կառույց։ Պատկանում է Մեծի Տանն Կիլիկիո կաթողիկոսության Լիբանանի թեմին։ Կազմակերպում է Լիբանանի Բուրջ Համուդ քաղաքում բնակվող առաքելական հայության մի մասի հոգևոր կյանքը։ Հանդիսանում է քաղաքի երեք առաքելական եկեղեցիներից մեկը՝ Սուրբ Սարգիս, սրբոց Վարդանանց և սրբոց Քառասնից Մանկանց եկեղեցիների հետ միասին։

## Պատմություն
Ի հիշատակ Ադանայի համանուն եկեղեցու, 1929 թվականին հիմնադրվեց Սուրբ Աստվածածին եկեղեցին: Խորեն կաթողիկոսի և ազգային կազմակերպությունների ջանքերի շնորհիվ, Սուրբ Աստվածածին եկեղեցին հետագայում ստացավ իր հոյակապ կոթողանման կառույցը:

Հին եկեղեցու գույքի ընդլայնման գործընթացը շարունակվել է հաջորդական թաղային խորհուրդների ջանքերով, մինչև որ 455 քմ տարածք ունեցող ազգապատկան գույքը հասել է 1280 քմ մակերեսի:

Գույքի այդ ընդլայնման հիշատակելի փուլերից մեկն է եղել Եղիա Մեքիքյանի մի տան նվիրատվությունը: Հետագայում այդ տնից գոյացած 10,000 լիբանանյան ոսկով ձեռք է բերվել հարավային մուտքի ձախ կողմի գույքը՝ իր երկու սենյակներով, որոնցից առաջինը դարձել է թաղային խորհրդի ժողովների վայր, և ամբողջացվել Աբգարյան դպրոցը երկրորդ հարկով:

Հողի վերջին ավելացումը տեղի ունեցել եկեղեցին կառուցող բարերար Պողոս Նաճարյանի խոստումով: 1964 թվականի սեպտեմբերի 9-ին տեղի է ունեցել Սուրբ Աստվածածին եկեղեցու հիմնաքարի արարողությունը՝ թեմի առաջնորդ Տ. Տաճատ Ս. Արք. Ուրֆալյանի նախագահությամբ և Պողոս Նաճարյանի ու նրա կնոջ բարերարությամբ: Եկեղեցու ճարտարապետը եղել է Գևորգ Էմմիյանը:

1987 թվականին Ամենայն Հայոց Կաթողիկոս Վազգեն Ա-ն մահից հետո Լիբանան է ուղարկել Սուրբ Հռիփսիմեի մասունքներից մի մասը, որը 1993 թվականին ամփոփվել է Հովսեփ և Ժորժետ Գալայճյանների բարերարությամբ կառուցված «Սուրբ Հռիփսիմեանց» մատուռի մեջ:

Եկեղեցու Առաջնորդական Աթոռի բարերարությունը կատարել են պարոն և տիկին Ժագ Գյուլեկճյանը, զանգակատանը՝ պարոն և տիկին Վահան Պուլղուրճյանը, իսկ մկրտության ավազանինը՝ Ադանայի Հայրենակցական Միությունը:

## Եկեղեցու հոգևոր հովիվներ
*Հոգեշնորհ Տեր Գրիգոր քահանա Սահակյան
*Հոգեշնորհ Տեր Գուրգեն քահանա Եարալյան
*Հոգեշնորհ Տեր Արսեն Ա. քահանա Աշըգյան
*Հոգեշնորհ Տեր Զավեն քահանա Դեմիրճյան
*Հոգեշնորհ Տեր Հմայակ քահանա Մինոյան
*Հոգեշնորհ Տեր Տարոն քահանա Ստեփանյան
*Հոգեշնորհ Տեր Օշին Ա. քահանա Գևորգյան
*Հոգեշնորհ Տեր Նարեկ քահանա Հեջինյան
*Հոգեշնորհ Տեր Կոմիտաս քահանա Փանոսյան
*Հոգեշնորհ Տեր Մաշտոց քահանա Քեշիշյան
*Հոգեշնորհ Տեր Առաքել քահանա Տմտըմյան
*Հոգեշնորհ Տեր Խորեն քահանա Մելքոնյան
*Հոգեշնորհ Տեր Հակոբ քահանա Պզտիկյան
*Հոգեշնորհ Տեր Սուրեն քահանա Արսլանյան (ներկայիս հոգևոր հովիվ):

Սուրբ Աստվածածին եկեղեցու այժմյան թաղական խորհրդի անդամներն են՝ Հակոբ Տոնիկյան (ատենապետ), Հարութ Գույումջյան, Հակոբ Գազեզյան, Սարգիս Մարգարյան, Կարապետ Թոփեյան, Սարգիս Աննայան, Ավետիս Ապուսեֆյան, Լևոն Կարմիրյան և Հարութ Մխսյան:

2023 թվականի մարտի 12-ին տեղի է ունեցել թաղական խորհրդի ընտրություն: Նորընտիր թաղական խորհրդի անդամներն են՝ Հակոբ Տոնիկյան (ատենապետ), Հարութ Գույումջյան, Հարութ Մխսյան, Ջորջ Նալբանդյան, Վազգեն Քեչեջյան, Լութֆիկ Հակոբյան, Գևորգ Չիուքյուլյան, Միհրան Սահակյան և Սյուզան Օհանյան:

## Ծանոթագրություններ

Կատեգորիա:20-րդ դարի հայկական վանքեր և եկեղեցիներ
Կատեգորիա:Բուրջ Համուդ
Կատեգորիա:Եկեղեցիներ այբբենական կարգով
Կատեգորիա:Լիբանանի թեմի վանքեր և եկեղեցիներ
Կատեգորիա:ՎՀ/թեմա 2